ΠΟΛΙΤΙΚΗ

Επαρκείς κρίθηκαν τελικώς οι εξηγήσεις που είχε δώσει για τα περιουσιακά της στοιχεία η Μαρέβα Γκραμπόφσκι, από την Επιτροπή Πόθεν Έσχες στη Βουλή, που έθεσε την υπόθεσή της συζύγου του πρωθυπουργού, στο αρχείο.

Ο μοναδικός από την Επιτροπή που διαφώνησε με την αρχειοθέτηση, ήταν ο βουλευτής του ΣΥΡΙΖΑ, Σπύρος Λάππας, που ζήτησε περαιτέρω διερεύνηση. Η σύζυγος του Κυριάκου Μητσοτάκη, ελέγχονταν μέχρι πρόσφατα για Πόθεν Έσχες του 2015, στο οποίο περιλαμβάνονταν και η αγορά του περίφημου «σπιτιού του Βολταίρου» στο Παρίσι.

Σύμφωνα με κοινοβουλευτικές πηγές της ΝΔ, η εισήγηση για αρχειοθέτηση της υπόθεσης είχε γίνει πριν τις εκλογές, μετά από δεκαετή έλεγχο που είχαν κάνει οι ορκωτοί ελεγκτές του πόθεν έσχες της Μαρέβας Μητσοτάκη, αλλά έμενε ανοικτή «για ευνόητους λόγους» από την κυβέρνηση Τσίπρα, σύμφωνα με τις ίδιες πηγές. Εισηγήτρια ήταν η κυρία Ζαΐρη η οποία είχε εισηγηθεί αρχειοθέτηση της υπόθεσης, από τον περασμένο Μάιο. Ωστόσο η υπόθεση δεν εξετάστηκε καθώς η η Επιθεωρήτρια Δημόσιας Διοίκησης Μαρία Παπασπύρου είχε ζητήσει χρόνο για να ενημερωθεί.